ກອງບັນຊາການ ປກສ ແຂວງຈຳປາສັກ ປະກາດແຕ່ງຕັ້ງຮອງຫົວໜ້າກອງບັນຊາການ
ໃນຕອນເຊົ້າຂອງວັນທີ 31 ທັນວາ 2021 ກອງບັນຊາການ ປກສ ແຂວງຈຳປາສັກ ໄດ້ຈັດພິທີປະກາດແຕ່ງຕັ້ງຮອງຫົວໜ້າກອງບັນຊາການ ຂຶ້ນຢູ່ສະໂມສອນ ຂອງກອງບັນຊາການ ໂດຍການເປັນກຽດເຂົ້າຮ່ວມຂອງທ່ານ ສະນັ່ນ ສີພາພົມມະຈັນ ຮອງເລຂາພັກແຂວງ, ຫົວໜ້າຄະນະຈັດຕັ້ງແຂວງ, ມີທ່ານ ປະດິດ ວັນນະລັດສະໝີ ຄະນະປະຈຳພັກແຂວງ, ປະທານກວດກາພັກແຂວງ, ມີ ພັທ ສຸກພະຈັນ ສີລາເພັດ ກຳມະການພັກແຂວງ, ຫົວໜ້າກອງບັນຊາການ ປກສ ແຂວງຈຳປາສັກ, ມີຄະນະພັກຄະນະບັນຊາຈາກກອງບັນຊາການທະຫານແຂວງ, ກອງພົນທະຫານຮາບທີ 5, ຫ້ອງອ້ອມຂ້າງກອງບັນຊາການ, ກອງບັນຊາການ ປກສ 09 ກອງເມືອງ, ອ01 ນະຄອນ, ໂຮງຮຽນ ປກສ ຊັ້ນສູງເລກ 4, ກອງພັນປ້ອງກັນເຄື່ອນທີ່ ເຂົ້າຮ່ວມ.
ໃນພິທີ ພັທ ສຸກພະຈັນ ສີລາພັດ ກຳມະການພັກແຂວງ, ຫົວໜ້າກອງບັນຊາການ ປກສ ແຂວງຈຳປາສັກ, ໄດ້ຜ່ານຂໍ້ຕົກລົງຂອງລັດຖະມົນຕີ ກະຊວງປ້ອງກັນຄວາມສະຫງົບ ວ່າດ້ວຍການແຕ່ງຕັ້ງ, ຍົກຍ້າຍນາຍຕຳຫຼວດທີ່ຂຶ້ນກັບກອງບັນຊາການ ປກສ ແຂວງຈຳປາສັກ ໃນນັ້ນໄດ້ແຕ່ງຕັ້ງສະຫາຍ ພັທ ວິຊຽນ ດວງຄຳ ເປັນຮອງຫົວໜ້າກອງບັນຊາການ ປກສ ແຂວງຈຳປາສັກ ຄວບຕຳແໜ່ງຫົວໜ້າ ຫ້ອງການເມືອງ ປກສ ແຂວງ ແລະ ແຕ່ງຕັ້ງສະຫາຍ ພັທ ສຸລິວັນ ບຸນສະຫງ່າ ຫົວໜ້າຫ້ອງການເມືອງ ປກສ ແຂວງຜູ້ເກົ່າ ໄປຮັບໜ້າທີ່ໃໝ່ເປັນຫົວໜ້າກອງບັນຊາການ ປກສ ເມືອງຊະນະສົມບູນ ໂດຍອິງໃສ່ກົດໝາຍວ່າດວ້ຍກຳລັງປ້ອງກັນຄວາມສະຫງົບ ປະຊາຊົນສະບັບເລກ 20/ສພຊ ແລະ ອີງຕາມດຳລັດຂອງນາຍຍົກລັດຖະມົນຕີ ສະບັບເລກທີ 306/ນຍ ວ່າດວ້ຍການຈັດຕັ້ງ ແລະ ເຄື່ອນໄຫວຂອງກະຊວງ ປກສ ແລະ ອີງຕາມໜັງສືສະເໜີຂອງກົມໃຫ່ຍການເມືອງກະຊວງ ປກສ ການປະກາດຍົກຍ້າຍ ແລະ ແຕ່ງຕັ້ງໃນຄັ້ງນີ້ກໍ່ເພື່ອເປັນການປັບປຸງກົງຈັກການຈັດຕັ້ງຕາມຄວາມຮຽກຮ້ອງຕ້ອງການຂອງວຽກງານໃຫ້ສອດຄ່ອງກັບໜ້າທີ່ການເມືອງ, ເຂັ້ມແຂງດ້ານກາມນຈັດຕັ້ງ. ເພື່ອພ້ອມກັນເຮັດສຳເລັດໜ້າທີ່ຕາມການມອບໝາຍ.
ໂອກາດດັ່ງກ່າວກໍ່ໄດ້ຮັບຟັງການໂອ້ລົມຂອງທ່ານ ສະນັ່ນ ສີພາພົມມະຈັນ ຮອງເລຂາພັກແຂວງ ເຊີ່ງທ່ານໄດ້ສະແດງຄຳຍ້ອງຍໍຊົມເຊີຍຕໍ່ບັນດາຜົນງານທີ່ຄະນະພັກ-ຄະນະບັນຊາ ແລະ ຜູ້ທີ່ໄດ້ຮັບຕຳແໜ່ງໃຫມ່ ຍາດມາໄດ້ໃນໄລຍະຜ່ານ. ພ້ອມທັງແນະນຳໃຫ້ຄະນະພັກ ຄະນະບັນຊາ ຢູ່ແຕ່ລະຂັ້ນເອົາໃຈໃສ່ເຕົ້າໂຮມຄວາມສາມັກຄີພາຍໃນ, ສືບຕໍ່ເຮັດວຽກງານການມເມືອງແນວຄິດໃຫ້ເປັນປົກກະຕິ ແລະ ສຸມໃສການສະກັດກັ້ນ ແລະ ແກ້ໄຂປະກົດການຫຍໍ້ທໍ້ຢູ່ໃນສັງຄົມໃຫ້ຫຼຸດໜ້ອຍຖອຍລົງເທື່ອລະກ້າວ. ພ້ອມທັງໜັ້ນໜັກໃຫ້ຜູ້ທີ່ໄດ້ຮັບຕຳແໜ່ງໃຫມ່ ຈົ່ງສຸມທຸກສະຕິປັນຍາເຂົ້າໃນການປະຕິບັດວຽກງານ ເຮັດໃຫ້ກຳລັງປ້ອງກັນຄວາມສະຫງົບແຂວງ ມີຄວາມເຂັ້ມແຂງເປັນກ້າວໆ.